## Indústria presenta les millores per a agilitzar la tramitació administrativa dels projectes d’energies renovables

*** La consellera d’Indústria ha destacat l’esforç del Consell per a liderar la transició energètica
* Marián Cano ha presentat noves mesures dirigides a acurtar els terminis de tramitació i autorització**

La Conselleria d’Innovació, Indústria, Comerç i Turisme ha presentat este dimarts al sector energètic noves millores del tràmit telemàtic dels projectes, així com el procediment voluntari de millora de la qualitat documental, que es posen en marxa amb l’objectiu d’agilitzar i optimitzar l’eficiència en la gestió administrativa.

La consellera Marián Cano, acompanyada pel secretari autonòmic d’Indústria, Comerç i Consum, Felipe Carrasco, i el director general d’Energia i Mines, Manuel Argüelles, ha realitzat l’obertura d’esta jornada informativa, a la qual han assistit més d’un centenar persones, i ha comptat amb representants de les principals associacions i els col·legis professionals del sector energètic.

En la seua intervenció, Cano ha valorat “l’esforç tremend que està fent el Consell per a frenar la situació heretada amb les energies renovables, impulsant la simplificació administrativa i la col·laboració publicoprivada”. La consellera ha reiterat el compromís per desenrotllar un pla director energètic transversal que permeta a la Comunitat “liderar la transició energètica i dotar d’estabilitat de preus les nostres empreses, de manera que siguem atractius per a la inversió”.

En este sentit ha recordat que el Consell, en poc més d’un any, ja ha autoritzat 1.200 (MW) megawatts d’energies renovables i ha posat l’accent en el fet que “no pararem de simplificar i de convertir la Comunitat en un refugi amable per a les renovables, des del respecte a la municipalitat i al medi ambient”.

**Millores en la tramitació telemàtica**

Per la seua banda, el director general d’Energia, Manuel Argüelles, ha subratllat “l’enorme treball” que fa la Conselleria d’Indústria “per a acabar amb el monumental embós d’expedients que es van heretar de l’anterior Govern i per a trobar solucions en totes les fases de la tramitació que ajuden a facilitar i agilitzar els projectes d’energies renovables”.

L’objectiu és situar la Comunitat com a territori líder en matèria d’energies renovables i per a fer-ho “és fonamental ser un territori amigable a on, des del rigor, es puguen gestionar administrativament els projectes de manera eficient i àgil”.

Per això, des de l’inici s’han posat en marxa diverses actuacions en este sentit, com la Llei simplifica, que introduïx mesures que no només acurten terminis, eliminant traves i agilitzant la tramitació, sinó que aporta seguretat jurídica i garantix la protecció del territori i el medi ambient junt amb els ajuntaments.

La primera part de la jornada s’ha centrat a detallar les noves millores incorporades a la tramitació telemàtica del procediment integrat d’autorització de les centrals d’energies renovables. Es tracta d’una primera fase a la qual s’aniran afegint progressivament noves ferramentes, aprofundint així en la configuració d’una plataforma digitalitzada dels procediments que facilite als promotors l’aportació de documents i simplifique la seua revisió per part de la Direcció General d’Energia.

**Procediment voluntari de millora de la qualitat documental**

D’altra banda, Argüelles ha presentat el procediment previ per a filtrar documentació, una ferramenta dirigida a millorar la qualitat documental dels projectes que es presenten per a la seua autorització.

En paraules del director general d’Energia, millorar la qualitat documental dels projectes “és essencial” perquè això permet una tramitació molt més ràpida, i per això la Conselleria ha impulsat “este procediment voluntari, en col·laboració amb entitats, associacions i col·legis professionals”, amb l’objectiu d’optimitzar l’eficiència en la gestió administrativa.

Així doncs, com ha explicat Argüelles, la Conselleria formarà entitats, col·legis professionals i associacions del sector perquè aquells promotors que, voluntàriament, ho requerisquen, puguen sol·licitar-los una filtració documental prèvia que garantisca la presentació de projectes “de manera més coherent, detallada, precisa i completa i es puga així reduir al màxim la necessitat de realitzar nombrosos requeriments i esmenes posteriors que dilaten els temps i dificulten la tramitació dels projectes”.

Per la seua banda, Felipe Carrasco, en la clausura de la jornada, ha posat l’accent que “la simplificació administrativa i l’aposta per les energies verdes constituïxen dos dels pilars fonamentals de la Generalitat” i ha assegurat que el Consell està “plenament alineat amb el sector, secundant i posant en marxa mesures per a aconseguir un desenrotllament real que ens faça líders en matèria energètica”.

En este sentit, ha indicat que les iniciatives que han posat en marxa s’han dut a terme “escoltant el sector”, i ha conclòs afirmant que es tracta d’iniciatives “vives i dinàmiques que s’aniran adequant i adaptant en funció dels resultats que es vagen produint”.

Fecha: 17/12/2024